Se tibda l-ħidma minnufih biex jinbidlu l-proċeduri biex ikun assigurat li tfal immigranti taħt l-età ma jidħlux fiċ-ċentri ta’ detenzjoni malli jaslu Malta. Dan wara d-dikjarazzjoni tal-Prim Ministru li nhar il-Ħadd stqarr li t-tfal m’għandhomx jinżammu f’detenzjoni. Alex Tortell, id-direttur tal-aġenzija AWAS li tieħu ħsieb l-immigranti, spjega li fi żmien għaxart ijiem ta’ xogħol irid isir il-proċess amminisitrattiv biex immigranti taħt it-18-il sena li jaslu Malta b’mod illegali ma jinżammux  f’detenżjoni. F’TVAM, is-Sur Tortell spjega li għalkemm fl-2005 kienet ġiet stabbilità politika biex it-tfal ma jinżammux f’detenzjoni kienu nqalgħu ċirkostanzi meta dan ma kienx isir sakemm isiru l-eżamijiet mediċi kif ukoll għaliex kienu jqumu dubji dwar l-etá tat-tfal li ma jkunux akkumpanjati mill-familja jew minn persuni adulti. Huwa qal li l-intenzjoni hi l-immigranti taħt it-18-il sena ma jidħlux f’detenzjoni. Is-Sur Tortell innota li terz tal-91 immigrant li daħlu Malta, fl-20 ta’ Marzu ddikjaraw li huma minuri mhux akkumpanjati.